د پي ټي اېم د جلسې په نه ښکاره کولو پاکستانۍ ميډيا باندې سختې نيوکې شوي
لاهور کې د پښتون ژغورنې غورځنګ (پي ټي اېم) د اولسي غونډې په نه ښکاره کولو که منظور پشتين په خپله نيوکې کړي نو بل لور ته په سوشل ميډيا هم د پاکستان په ټيلي ويژن چېنلو سخت ټکونه شوي دي.
د يکشنبې/ اتوار په ورځ د لاهور په موچي ګېټ کې د پي ټي اېم يوه غټه اولسي غونډه شوې چې د پاکستان ټيلي ويژن چېنلو بيخي نه ده ښکاره کړې. د پاکستان په ميډيا د پي ټي اېم د غونډې نه ښکاره کولو په اړوند منظور پشتين په خپله ويلي "په ميډيا ځکه په پي ټي اېم بندېز لګول شوی چې دوي نور دغه شان خلک خرڅ کړي او څوک ترې خبر نشي". پشتين وويل "مونږ د پاکستان د ميډيا عزت کوو خو دا هم وايو چې دا ميډیاسخت منافقت کوي دا پرامن خلک دي تاسو ته هيڅ نه وايي، خو په خپلو ټيلي ويژنو چې کوم خلک زمونږ په مخالفت کې ليوني شوي دي د هغو يوې يوې خبرې ته ځای ورکړی کیږي خو د صفايۍ ورکولو دپاره پي ټي اېم ته بيا اجازت نشته". هغه وويل " بیا هم که څوک د پي ټي اېم په حق کې خبره کوي نو د هغه نه داسې پوښتنه کيږي چې شکونه راولاړي خو چې جواب ورکوي نو شور جوړولی شي او جواب ته نه پرېښودی کيږي". په ټولنيزو رسنیو نه يواځې عامو خلکو بلکې په خپله د پاکستان د ميډيا خبريالانو په دغه عمل سخت ټکونه کړي چې د پي ټي اېم جلسه يې نه ده ښکاره کړې. د پاکستان ياد خبريال مرتضٰی سولنګي په ټويټر د کارټونانوعکسونه خپاره کړي چې يو په سترګو لاسونه اېښودي، بل په غوږونو کې ګوتې ورکړي او بل په خله لاسونه اېښودي، نوموړي ورته ليکلي، "نن د پاکستان ميډيا". يو بل خبريال مبشرزيدي په ټويټر ليکلي، "د پښتنو د لاهور لاريون د حقونو غوښتونکو فعالانو يوه غټه غونډه راجوړه ده او ما په نزديو کې په پاکستان کې د فعالانو داسې ګڼه غونډه نه ده ليدلې، د پښتون ژغورنې غورځنګ ملاتړ، دا رښتونی بدلون دی، په ميډيا دې شرم وي چې دا نه ښکاره کوي". مبشر زيدي په پېښور کې په اتم اپرېل د پي ټي اېم د جلسې په ټيلي ويژن چېنلو نه ښکاره کولو د شرم محسوسولو خبره کړې وه چې هغه نن په دې خبره شرميږي چې ځان ته خبريال وايي. د يو بل ټويټر اکاؤنټ (جمہوریت کو چلنے دو) نه ليکل شوي چې، "د اواز غلي کولو يا نه اورولو نه ښه ده چې هغه واورېدل شي، په ۱۹۷۱م کې هم داسې شوي وو د اواز غلي کولو دپاره قوت کارول شوی ؤ د انجام نه خو يې ښه خبر يئ، په لويه شمېره کې خلک په سړکونو راوتي دي، د دوي غوښتنې ومنئ دا ۲۰۱۸م دی". ځينې کسانو بيا ليکلي که څه هم د پاکستان په ټيلي ويژن چېنلو د پي ټي اېم غونډې ته ځای نه دی ورکړی شوی خلکو په ټولنيزو رسنیو غونډه نېغ په نېغه کتلې ده او پېغام هر چاته رسېدلی دی.